19. februar 2018 ob 19:14 Novice Sodna zmaga pobudnikov novogoriške pro bono ambulante

Upravno sodišče je ugotovilo, da je država ravnala diskriminatorno, ker je pro bono ambulanti v Novi Gorici odrekla status humanitarnosti.

Notranjost pro bono ambulante v Novi Gorici. Foto: Radio Koper

Upravno sodišče je ugotovilo, da je država ravnala diskriminatorno, ker je pro bono ambulanti v Novi Gorici oziroma Čezvesoljski Hiši dobrot pred letom dni zavrnila status humanitarnosti. Sodišče bo zdaj razveljavilo sklep ministrstva za zdravje, to pa bo o statusu ponovno odločalo. Pro bono ambulanta v Novi Gorici sicer ves čas deluje, vendar brez ugodnosti, ki jih imajo druge humanitarne organizacije.

Država je novogoriški pro bono ambulanti odrekla status humanitarnosti zato, ker ustanoviteljica - verska skupnost Čezvesoljska zombi cerkev blaženega zvonjenja - ni registrirana po tujem pravu. To je bila napačna presoja, je že pred sodbo Upravnega sodišča trdila pooblaščenka pro bono ambulante Ana Jug: "Oni so napačno presojali naše predpise, ne vem če namensko ali nenamensko, ampak nemogoče je, da bi samo tuje verske skupnosti lahko pri nas ustanavljale dobrodelne organizacije, domače pa ne bi smele."

Kaj razsodba pomeni za pro bono ambulanto? Ta je zdaj prikrajšana, ker - kako absurdno, dodaja Jugova - delujejo kot profitna organizacija. To pomeni, da se ne morejo prijavljati na določene razpise, denar in zdravila zbirajo sami, ne morejo uveljavljati stroškov za nižjo najemnino prostorov ipd. "Ta razsodba pomeni, da je sodišče razveljavilo sklep ministrstva in da bo ministrstvo v okviru njihove obrazložitve moralo ponovno odločiti. Je pa tudi Ministrstvo kršilo nekaj procesnih pravil, na katere se tudi sodba sklicuje, tako da je tudi v tem smislu njihov sklep padel." Jugova zdaj upa, da bo država v ponovljenem postopku vse to upoštevala in da jim bo podelila status humanitarne organizacije.

Prispevek Nataše Uršič: